CPF ปรับโฉม “ฟู้ดเวิลด์” เปิดสาขาใหม่ “คลินิกศูนย์แพทย์พัฒนา”
CPF ปรับโฉม “ฟู้ดเวิลด์” เปิดสาขาใหม่ “คลินิกศูนย์แพทย์พัฒนา” รวมร้านอาหารอร่อยชื่อดังในที่เดียว จ่อขยายสาขาเพิ่มอีก 4 แห่ง ในปีนี้
2 มี.ค. 2565

บริษัท ซีพีเอฟ เรสเทอรองท์ แอนด์ ฟู้ดเชน จำกัด ผู้ดำเนินธุรกิจร้านอาหารในเครือ บริษัท เจริญโภคภัณฑ์อาหาร จำกัด (มหาชน) หรือ CPF ปรับโฉมใหม่ ฟู้ดเวิลด์ (Food World) ศูนย์รวมอาหารสตรีทฟู้ดชั้นนำคุณภาพ สาขาคลินิกศูนย์แพทย์พัฒนา ที่มีความทันสมัย บนพื้นที่ขนาดใหญ่ขึ้น โดยรวมร้านอาหารชั้นนำและแบรนด์ดังระดับอินเตอร์ รวมถึงร้านดังท้องถิ่นที่ได้รับความนิยม อาทิ ครัวอัปสร ก๋วยเตี๋ยวสุโขทัยแม่บุญรอด แม่มี่ข้าวซอย ตั๊กกะเพราถาดยักษ์ เสิร์ฟความอร่อย คุณภาพ สะอาดปลอดภัยสร้างมั่นใจแก่ผู้บริโภคในราคาคุ้มค่า
นายสุนทร จักษุกรรฐ์ รองกรรมการผู้จัดการอาวุโส ธุรกิจห้าดาวและร้านอาหาร ซีพีเอฟ กล่าวว่า ศูนย์อาหาร Food World มุ่งเน้นยกระดับศูนย์อาหารในสถานพยาบาลอย่างต่อเนื่อง คัดสรรเมนูสตรีทฟู้ดรสชาติไทยแท้จากผู้ประกอบการร้านอาหารที่มีชื่อเสียงและคุณภาพ แก่ผู้ใช้บริการโรงพยาบาล ซึ่งภายในปี 2565 มีแผนจะขยายสาขาอีก 4 แห่ง โดยคัดเลือกพื้นที่ในสถานพยาบาลมากขึ้น เพื่อส่งต่ออาหารที่ดีต่อสุขภาพและปลอดภัย ด้วยวัตถุดิบคุณภาพจากซีพีเอฟสู่คนไทยทุกพื้นที่
ด้าน นายแพทย์พิทักษ์ ตั้งชนะชัยอนันต์ รองผู้อำนวยการคลินิกศูนย์แพทย์พัฒนา กล่าวขอบคุณซีพีเอฟที่มุ่งเน้นพัฒนาศูนย์อาหาร ด้วยการนำเทคโนโลยีเข้ามาช่วยการบริหารจัดการ อาทิ การชำระเงิน การจัดสรรร้านค้า การตรวจสอบคุณภาพอาหาร ความสะอาดปลอดภัย ตลอดจนนำวัตถุดิบคุณภาพจากซีพี มาสนับสนุนผู้ป่วยและบุคลากรทางการแพทย์ในช่วงมาตรการโควิด-19 ที่ผ่านมาเป็นอย่างดี
สำหรับศูนย์อาหาร Food World สาขาคลินิกศูนย์แพทย์พัฒนา ตั้งอยู่บริเวณอาคารจอดรถแห่งใหม่ ชั้น 2 เปิดให้บริการทุกวัน ตั้งแต่เวลา 06.00-18.30 น. ภายใต้มาตรฐานป้องกันโควิด-19 ตามนโยบายของรัฐบาลอย่างเข้มงวด โดยขอความร่วมมือจากลูกค้าสวมหน้ากากอนามัย ล้างมือด้วยเจลแอลกอฮอล์ ตลอดจนการเว้นระยะห่างทางสังคมในระหว่างเข้าแถวชำระค่าสินค้า และเพิ่มทางเลือกการชำระเงินแบบไร้สัมผัสด้วย True Money Wallet ขณะที่ผู้ประกอบการร้านค้าได้รับวัคซีนครบโด๊ส มีการตรวจ ATK และทำความสะอาดร้านด้วยน้ำยาฆ่าเชื้อสม่ำเสมอ เพื่อสร้างความมั่นใจให้ทุกท่านที่มาใช้บริการ